ซิกน่าฯดันเบี้ยสุขภาพ เจาะกลุ่มลูกค้าทุกราคา
ซิกน่าฯ วางเป้าดันเบี้ยสุขภาพแตะ 50% รุกออกสินค้าใหม่คุ้มครอง 7 โรคออฟฟิศซินโดรม กวาดลูกค้าคนทำงาน
29 ต.ค. 2565

ซิกน่าฯ วางเป้าดันเบี้ยสุขภาพแตะ 50% รุกออกสินค้าใหม่คุ้มครอง 7 โรคออฟฟิศซินโดรม กวาดลูกค้าคนทำงาน
นายจูเลียน เมงกัล ประธานเจ้าหน้าที่บริหารและผู้จัดการประจำประเทศไทย บริษัท ซิกน่าประกันภัย เปิดเผยว่า ในปีนี้คาดว่าเบี้ยรับรวมจะเติบโต 14% ซึ่งเป็นปีที่แข็งแกร่งมากของบริษัท โดย 10 เดือนแรกมียอดขาย 1,133 ล้านบาท เพิ่มขึ้น 13.5% และปี 2560 คาดว่าเติบโต 16%
ทั้งนี้ ตลาดประกันสุขภาพของไทยกำลังเติบโตรวดเร็ว ทางบริษัทมีแผนออกประกันสุขภาพที่ตรงกับความต้องการของตลาดเฉพาะกลุ่ม ในราคาที่สามารถซื้อได้ ทำให้ 6 เดือนแรกเบี้ยสุขภาพเติบโต 16% เมื่อเทียบกับตลาดรวมที่โต 0.5% ทำให้บริษัทมั่นใจว่าสัดส่วนเบี้ยสุขภาพจะเพิ่มขึ้นเป็น 50% ในอนาคตอันใกล้นี้ จากปัจจุบันมีสัดส่วน 40% อีก 60% เป็นประกันอุบัติเหตุส่วนบุคคล ประกันอุบัติเหตุการเดินทาง และประกันอื่นๆ
อย่างไรก็ตาม ล่าสุดได้เปิดตัวแผนประกันสุขภาพมิติใหม่...พลัส ที่ให้ความคุ้มครอง 3 กลุ่มโรคร้ายแรง คือ โรคมะเร็งระยะลุกลาม โรคหัวใจ โรคหลอดเลือดสมอง และเพิ่มความคุ้มครองโรคออฟฟิศซินโดรม 7 โรค เฉลี่ยค่าเบี้ยอยู่ที่ 7,000 บาท/กรมธรรม์ มีทุนประกันสูงสุด 3 ล้านบาท ตั้งเป้ายอดขายสินค้าตัวนี้ในปี 2560 ไว้ที่ 100 ล้านบาท  
นายพิชา สิริโยธิน ผู้อำนวยการบริหารสมาคมประกันชีวิตไทย กล่าวว่า ในช่วง 10 เดือนแรกปีนี้ (ม.ค.-ต.ค.) ธุรกิจประกันชีวิตทำเบี้ยรับรวมได้ 458,825 ล้านบาท เติบโตเพิ่มขึ้นจากช่วงเดียวกันของปีก่อน 5.7% แยกเป็นเบี้ยรับรายใหม่ 130,624 ล้านบาท โดยมีเบี้ยรับปีต่อไป 328,201 ล้านบาท มีอัตราความคงอยู่ของกรมธรรม์ 83% เมื่อเทียบกับช่วงเดียวกันของปี 2558 ที่ทำเบี้ยรับรวมได้ 433,742 ล้านบาท เบี้ยรับรายใหม่ 137,426 ล้านบาท เบี้ยรับปีต่อไป 296,316 ล้านบาท